གནའ་མི་བོད་ཀྱི་ཁ་དཔེ་རུ། གོ་སྐབས་ཤོར་མ་བཅུག ཤོར་ན་ཕྱིར་ཡོང་མེད་ཅེས་པ་ལྟར། གོ་སྐབས་ཐོབ་དཀའ། གོ་སྐབས་འཛིན་རྒྱུ་དེ་བས་ཀྱང་དཀའ། བོད་ཀྱི་ཉེ་རབས་ལོ་རྒྱུས་ལ་ཕྱི་མིག་ཅིག་ལྟོས་དང་། ང་ཚོར་གོ་སྐབས་ག་ཚོད་ཅིག་ཐོབ་ཡོད་དམ། ཡང་ང་ཚོས་གོ་སྐབས་ག་ཚོད་ཅིག་མ་ཟིན་པར་ཤོར་ཡོད། ལོ་རྒྱུས་ནི་ལོ་རྒྱུས་རང་སྟེ་ཕྱིར་ཡོང་མེད་མོད། འོང་ཀྱང་ལོ་རྒྱུས་ལས་ཉམས་མྱོང་གསོག་རྒྱུ་ནི་ལོ་རྒྱུས་འབྲི་བའི་དམིགས་ཡུལ་གཙོ་བོ་གཅིག་ཡིན། དུས་དེ་རིང་ང་ཚོ་མགོ་ནག་བོད་པའི་མདུན་ན་ཡང་གོ་སྐབས་གསར་བ་ཞིག་བཤམས་ཡོད་པས་འཛིན་ཐུབ་མིན་དེ་ང་ཚོ་ཚང་མ་དང་ནང་སྒོས་སུ་ལས་ཀྱི་སྣེ་མོ་བ་ལྷན་རྒྱས་ཀྱི་རྣམ་དཔྱོད་དང་བློ་རིག་ལ་རག་ལས་ཡོད། ད་དུང་ལྷག་བསམ་ཡོད་མེད། སྤྱི་སེམས་ཡིན་མིན་ལའང་རག་ལས།